Net jammer sulke dinge gebeur nie in die regte lewe nie, want die vier lede van Klub Katastrofe, 'n klub vir social misfits, kan doen met 'n bietjie geluk, veral as dit by die liefde kom. Tydens die weeklikse vergaderings speel hulle poker – 'n gevaarlike spel van luck, chance, risk … en oor die beste maak van die hand wat vir jou gedeel is. Toe die kat egter op 'n dag opdaag, begin die lede van Klub Katastrofe se geluk die een na die ander draai. Maar dis net 'n storie... Of ís dit?
Benjamin Porter is in die stad op 'n missie. Sy oom het hom gevra om te kom rondsnuffel in Rocket Dynamics se finansies. Daar's ongerymdhede en dit lyk asof sy broer, Melt, betrokke is. Dit was veronderstel om 'n vinnige trip te wees, 'n guns vir sy oom. Ben het egter nie gereken op Melt se skerp assistentjie nie. Van hulle eerste ontmoeting af, krap Charlotte Brink al sy planne deurmekaar. Sy enigste kans is om haar aan sy kant te kry, besef hy. Maar hoe meer tyd Ben in Charlotte se teenwoordigheid deurbring, hoe minder is hy lus om haar weer te laat gaan...